KIRJALLINEN KYSYMYS P-0043/01 esittäjä(t): María Rodríguez Ramos (PSE) komissiolle. Nautojen ruumiiden eliminoiminen BSE-taudin torjunnan yhteydessä.



Virallinen lehti nro 174 E , 19/06/2001 s. 0246 - 0247



KIRJALLINEN KYSYMYS P-0043/01 esittäjä(t): María Rodríguez Ramos (PSE) komissiolle (16. tammikuuta 2001) Aihe: Nautojen ruumiiden eliminoiminen BSE-taudin torjunnan yhteydessä Komissio on oletettavasti saanut tiedotusvälineistä tietoonsa, että Galiciassa sijaitsevaan Mesían entiseen kvartsikaivokseen on heitetty yli 300 eläintä, joille ei ole tehty aivokudosanalyysiä. Tämä yhteisön lainsäädäntöön kohdistunut rikkomus on entistä vakavampi, koska sen tekijänä on ollut itse autonomian hallinto. Galician autonomian viranomaiset näet antoivat eläimet kaivokseen heittäneelle yritykselle tehtäväksi nautojen keräämisen niiden myöhempää polttamista varten. Espanjan maatalousministeriö on suhtautunut tähän skandaaliin hälyttävän passiivisesti ja ilmoittanut, että se ei aio ryhtyä mihinkään toimiin Galician autonomian viranomaisia vastaan, koska viranomaisten toimintaa ei ministeriön mielestä tarvitse korjata mitenkään. BSE-taudinaiheuttaja voi elää vuosia maahan haudattuna. 1. Mitä seurauksia Mesían kunnan asukkaiden terveydelle voi aiheutua, jos kaivokseen haudatut eläimet jätetään paikoilleen? 2. Kuinka komissio valvoo ministerineuvoston hyväksymien BSE:n torjuntatoimien asianmukaista soveltamista jäsenvaltioissa? 3. Aikooko komissio vahvistaa toimenpiteen, jolla estetään, että tässä vakavassa kriisissä ei toimita täysin vastoin EU:n hyväksymiä toimia? David Byrnen komission puolesta antama vastaus (2. maaliskuuta 2001) 1. Komissio katsoo, että Espanjan viranomaisten on arvioitava tapaukseen liittyvät riskit ottaen huomioon muun muassa paikalliset tekijät kuten geologia, juomaveden valuma-alueet sekä pilaantuneen veden mahdollisuus kulkeutua jokiin. 2. Komission elintarvike- ja eläinlääkintätoimiston (FVO) asiantuntijat tekevät säännöllisiä tarkastuksia paikan päällä kaikissa jäsenvaltioissa valvoakseen, että BSE:tä ja siihen liittyviä asioita koskevan yhteisön lainsäädännön täytäntöönpano on asianmukaista. FVO teki kolme BSE-kysymyksiin liittyvää tarkastusmatkaa Espanjaan syyskuun 1998 ja huhtikuun 2000 välisenä aikana. Tarkastusmatkoja koskevat raportit on julkaistu terveys- ja kuluttaja-asioiden pääosaston www-sivuilla. Sittemmin komissio on aloittanut jäsenvaltioihin tehtävien seurantatarkastusten sarjan. Tässä yhteydessä tehtiin tarkastusmatka Espanjaan 11.15. joulukuuta 2000, ja sitä koskeva raportti on valmisteilla. Uusi jäsenvaltioihin tehtävä tarkastusmatkojen sarja käynnistyy maaliskuussa 2001, ja sillä tarkastetaan neuvoston vastikään hyväksymän, 1. tammikuuta 2001 voimaan tulleen lainsäädännön täytäntöönpano. 3. Kansanterveyteen ja eläinten terveyteen liittyvissä asioissa komission toimintalinjana on noudattaa suurta valppautta, jotta voidaan varmistaa, että jäsenvaltiot täyttävät täysimääräisesti yhteisön lainsäädännössä niille määrätyt velvollisuudet. Jos komissio katsoo tapausta koskevat tosiseikat selvitettyään, ettei jokin jäsenvaltio täytä velvollisuuksiaan, komissio on valmis ryhtymään toimivaltansa puitteissa kaikkiin tarvittaviin toimiin varmistaakseen yhteisön lainsäädännön noudattamisen. Joissain tapauksissa toimiin kuuluu rikkomisesta johtuvan menettelyn käynnistäminen Euroopan yhteisön perustamissopimuksen 226 artiklan (ent. 169 artikla) nojalla.